b'\n_START_ARTICLE_\nBaktrija\n_START_SECTION_\nGeografija\n_START_PARAGRAPH_\nBaktrija\xc2\xa0\xe2\x80\x93 lygum\xc5\xb3 kra\xc5\xa1tas, \xc4\xafsispraud\xc4\x99s dideliame sl\xc4\x97nyje tarp kaln\xc5\xb3. I\xc5\xa1 \xc5\xa1iaur\xc4\x97s j\xc4\xaf supa Pamyro Alajus, kuris atskiria nuo Sogdo (ir Ferganos. Pietuose region\xc4\x85 Hinduku\xc5\xa1o kalnai atskiria nuo Indijos subkontinento. Ten yra istorinis Pand\xc5\xbeabas (Gandhara). Rytuose Baktrija kyla \xc4\xaf Pamyro kalnus, kur yra Badach\xc5\xa1anas. Vakaruose regionas pereina \xc4\xaf dykumingas \xc5\xbeemumas, u\xc5\xbe kuri\xc5\xb3 yra Margiana ir Chorezmas. _NEWLINE_Svarbiausia regiono up\xc4\x97 \xe2\x80\x93 Amudarja, kuri auk\xc5\xa1tupyje turi daugyb\xc4\x99 intak\xc5\xb3. Dirvos labai derlingos. Did\xc5\xbeiausi miestai yra Balchas, Kunduzas, Talokanas (Afganistane), Bochtaras, Kulobas (Tad\xc5\xbeikijoje), Termezas (Uzbekijoje).\n_START_SECTION_\nPers\xc5\xb3 ir graik\xc5\xb3 valdymas\n_START_PARAGRAPH_\nTiksliai ne\xc5\xbeinoma ar Baktrija \xc4\xaf\xc4\x97jo \xc4\xaf Medijos imperijos sud\xc4\x97t\xc4\xaf, ta\xc4\x8diau v\xc4\x97liau buvo u\xc5\xbeimta Kyro ir nuo to laiko tapo viena i\xc5\xa1 Achemenid\xc5\xb3 imperijos satrapij\xc5\xb3. Aleksandrui Makedonie\xc4\x8diui sumu\xc5\xa1us Darij\xc5\xb3 III-\xc4\x85j\xc4\xaf Batrijos satrapas Besas j\xc4\xaf u\xc5\xbemu\xc5\xa1\xc4\x97 ir band\xc4\x97 Baktrij\xc4\x85 padaryti antimakedoni\xc5\xa1kojo jud\xc4\x97jimo centru._NEWLINE_Nepaisant to, Aleksandras Didysis nesunkiai u\xc5\xbekariavo Baktrij\xc4\x85, o didesn\xc4\xaf pasiprie\xc5\xa1inim\xc4\x85 sutiko \xc5\xa1iauriau\xc2\xa0\xe2\x80\x93 Sogdoje. Po dvej\xc5\xb3 met\xc5\xb3 karo Baktrija ir Sogda buvo prijungta prie Aleksandro imperijos. Aleksandras Didysis \xc4\x8dia \xc4\xafk\xc5\xabr\xc4\x97 kelis miestus, \xc4\xafkurdino graik\xc5\xb3 ir makedonie\xc4\x8di\xc5\xb3 karius (20 000 p\xc4\x97stinink\xc5\xb3 ir 3 000 raiteli\xc5\xb3)._NEWLINE_Po Aleksandro mirties Baktrija tapo Seleukid\xc5\xb3 imperijos dalimi. Seleukas I ir jo s\xc5\xabnus Antiochas I ryt\xc5\xb3 Irane \xc4\xafk\xc5\xabr\xc4\x97 kelet\xc4\x85 graik\xc5\xb3 miest\xc5\xb3 ir kur\xc4\xaf laik\xc4\x85 graik\xc5\xb3 kalba tapo pagrindine imperijos kalba. Graik\xc5\xb3 \xc4\xaftaka labiau jaut\xc4\x97si tolimojoje Baktrijoje, nei artimesn\xc4\x97se Graikijai teritorijose. Taip nutiko tod\xc4\x97l, kad Seleukidai \xc5\xa1\xc4\xaf tolim\xc4\x85 imperijos region\xc4\x85 naudojo kaip tremties viet\xc4\x85 nepaklusniems graikams, tod\xc4\x97l Baktrijoje spar\xc4\x8diai daug\xc4\x97jo graik\xc5\xb3, greitai plito graik\xc5\xb3 kult\xc5\xabra.'